ງານມະຫາກຳກິລາເອຊຽນເກມຫາດຊາຍຫຼື (ເອຊຽນບີຊເກມ) ຄັ້ງທີ 5 ໄດ້ໄຂຂຶ້ນຢ່າງເປັນທາງການແລ້ວທ່າມກາງສາຍຝົນທີ່ຖອກເທລົງມາຢ່າງໜັກໂດຍນັກກິລາລາວຖືທຸງນຳໜ້າຂະບວນສວນສະໜາມແມ່ນນາງຄູນສຸກສະຫວັດ, ນັກກິລາເປຕັງປະເພດຍິງແມ້ນ…ຂະນະທີ່ທີມນັກກິລາລາວໄດ້ລົງແຂ່ງຂັນໄປແລ້ວສາມປະເພດຄື: ເປຕັງ, ກະຕໍ້ແລະບານເຕະເຊິ່ງມື້ນີ້ມີສິດລຸ້ນຫຽນຄຳກັບກິລາເປຕັງຫຼັງຈາກໂຊຜົນງານໄດ້ດີໃນຮອບທຳອິດທັງສາມລາຍການຄືຄູ່ຍິງ-ຊາຍແລະຄູ່ປະສົມ.
ເອຊຽນບີຊເກມໄດ້ຖືກໃນຕອນຄ່ຳຂອງວັນທີ 24 ກັນຍາທີ່ຜ່ານມາທີ່ເມືອງດານັງ, ສສຫວຽດນາມ, ໂດຍການເປັນປະທານຮ່ວມຂອງທ່ານຫວງຽນຊວນຟຸກ, ນາຍົກລັດຖະມົນຕີສສຫວຽດນາມແລະທ່ານຊີກອາມັດອັລຟາຮັດອັລຊາບາ, ປະທານສະພາໂອແລມປິກແຫ່ງເອເຊຍຫຼືໂອຊີເອເຊິ່ງຜູ້ແທນຈາກສປປລາວນຳໂດຍທ່ານບົວລານສິລິປັນຍາ, ຮອງລັດຖະມົນຕີກະຊວງສຶກສາທິການແລະກິລາ, ຮັກສາການປະທານໂອແລມປິກແຫ່ງຊາດລາວ. ນອກນັ້ນຍັງມີທ່ານແສງພອນພົນອາມາດ, ຫົວໜ້າກົມກິລາລະດັບສູງແລະທ່ານສິງຄຳນາລິນ, ຮອງຫົວໜ້າກົມກິລາລະດັບສູງທັງເປັນຫົວໜ້າຄະນະຜູ້ແທນນັກກິລາລາວໃນການເຂົ້າຮ່ວມຄັ້ງນີ້.
ເນື່ອງຈາກມີຝົນຕົກຢ່າງໜັກເຮັດໃຫ້ເຈົ້າພາບຈັດການສະແດງໃນພິທີແບບລຽບງ່າຍກະທັດຮັດມີພຽງ 9 ລາຍການທີ່ຈັດມາສະແດງໂດຍເນື້ອໃນຫຼັກສ່ວນໃຫຍ່ແມ່ນເນັ້ນໃຫ້ເຫັນເຖິງສາຍນ້ຳແລະທະເລທີ່ຜູກພັນກັບວິຖີຊີວິດຂອງປະຊາຊົນຊາວເມືອງດານັງມາແຕ່ອະດີດຈົນເຖິງປັດຈຸບັນ.
ສຳລັບນັກກິລາລາວເຂົ້າຮ່ວມຄັ້ງນີ້ເຊິ່ງມີທັງໝົດ 100 ກວ່າຊີວິດຈາກ 8 ປະເພດກິລາໄດ້ແກ່: ບານເຕະ, ບານບ້ວງ, ກະຕໍ້, ເປຕັງ, ມວຍປ້ຳ, ມວຍຫວໍວີນາມ, ມວຍຫວໍໂກຈ່ຽນແລະມວຍປັນຈັກສີລັດ, ໄດ້ລົງແຂ່ງຂັນໄປແລ້ວສາມປະເພດຄື: ກິລາເປຕັງມີການແຂ່ງຂັນສາມລາຍການຄື: ຄູ່ຍິງ-ຊາຍ 2 ຫຼຽນຄຳແລະຄູ່ປະສົມ 1 ຫຼຽນຄຳໂດຍມີນັກກິລາຈາກກວ່າ 10 ປະເທດເຂົ້າຮ່ວມແຂ່ງຂັນແຕ່ທີ່ໜ້າແປກໃຈຄືມີນັກກິລາຈາກສປຈີນ, ໄຕ້ຫວັນ, ອິນເດຍ, ຍີ່ປຸ່ນ, ເຕີກເມນິສຖານແລະມົງໂກເລຍສົ່ງທີມເຂົ້າຮ່ວມ. ສຳລັບນັກກິລາລາລາວໃນປະເພດທີມຄູ່ຍິງປະກອບດ້ວຍນາງໂບວິລັກເທບພະກັນແລະນາງສີພະຈັນແກ້ວວົງສົດ; ສ່ວນປະເພດຄູ່ຊາຍແມ່ນທ້າວພຸດທະລາແກ້ວກັນນິກາແລະທ້າວສີພັນດອນສີສຸພອນແລະທີມປະເພດຄູ່ປະສົມຊາຍ-ຍິງແມ່ນທ້າວວັນສະໄໝເນືອງສະຫວັດແລະນາງຈັນສະໝອນວົງສະຫວັດ.
ສຳລັບຜົນງານຂອງທີມເປຕັງລາວໃນຮອບທຳອິດຍັງຮັກສາຟອມລະດັບທີມແຖວໜ້າອາຊຽນໄດ້ດີຢູ່ໂດຍທັງສາມລາຍການສາມາດຜ່ານເຂົ້າຮອບສອງຫຼືຮອງຊະນະເລີດໄດ້ແລ້ວເຊິ່ງຈະສືບຕໍ່ແຂ່ງຂັນຈົນຮອດຮອບຊີງຊະນະເລີດຫຼືຊີງຫຼຽນຄຳກັນເລີຍທັງສາມຫຼຽນ.
ສຳລັບກິລາກະຕໍ້ລາວ ມື້ວານນີ້ລົງແຂ່ງໄປແລ້ວ 1 ລາຍການ ຊີງສອງຫຼຽນຄຳ ຄືທີມສາມຄົນ ຊາຍ-ຍິງ. ຜົນການແຂ່ງຂັນປາກົດວ່າທີມຍິງ ທີ່ປະກອບໄປດ້ວຍ ນາງ ນວນດຳ ວໍລະບຸດ, ນາງ ກ້ອຍ ໄຊຍະວົງ ແລະ ນາງ ໜໍ່ຄຳ ວົງໄຊ (ສຳຮອງ: ນາງ ຈິດ ບັນຊາວັງ ແລະ ນາງ ດຳດວນ ລັດຕະນະວົງສາ), ນັດທຳອິດ ເອົາຊະນະ ອິນເດຍ 2 ຕໍ່ 0 ເຊັດ ດ້ວຍຄະແນນ 21-8 ທັງສອງເຊັດ; ນັດທີສອງ (ກຳລັງແຂ່ງຂັນ ພົບຟີລິບປິນ) ສ່ວນທີມຊາຍ ທີ່ປະກອບດ້ວຍ: ທ້າວອານຸສັກ ກຸນເມືອງເສນ, ທ້າວ ດາວວີ, ທ້າວ ໜຸ່ມ ສຸວັນນະລິດ (ສຳຮອງ: ທ.ພິດທະເສນ ບຸນປະເສີດ ແລະ ທ້າວ ວັນຄຳ ສອນມະນີ). ຜົນ ເສຍໃຫ້ ມຽນມາ 0 ຕໍ່ 2 ເຊັດ (13-21 ແລະ 12-21); ນັດທີສອງ (ກຳລັງແຂ່ງຂັນກັບ ສ.ເກົາຫຼີ). ສຳລັບກິລາບານເຕະ ຂະນະທີ່ກຳລັງລາຍງານ ມີໂປຣແກຣມ ລົງແຂ່ງຂັນ ນັດປະເດີມສະໜາມກັບທີມເຈົ້າພາບຫວຽດນາມ.
ມາຮອດປັດຈຸບັນນີ້ ທັບນັກກິລາລາວ ໄດ້ທະຍອຍເດີນທາງດ້ວຍລົດຍົນ ມາເຖິງນະຄອນດານັງ ຄົບທຸກປະເພດແລ້ວ ເຊິ່ງຂະບວນຫຼ້າສຸດ ແມ່ນກິລາມວຍປ້ຳ, ກິລາມວຍໂວໂກຈ່ຽນ ແລະ ປັນຈັກສີລັດ.
ຕາມການຕັ້ງເປົ້າໝາຍໄວ້ ກ່ອນເດີນທາງມາຄາດວ່າ ຈະສູ້ຊົນໃຫ້ໄດ້ຢ່າງໜ້ອຍ 2 ຫລຽນຄຳ. ຜົນງານຈະເປັນແນວໃດນັ້ນ ຄົນຂ້າງສະໜາມ ທີ່ມາປະຈຳຢູ່ດານັງ ແລະ ທີມຂ່າວ ໜັງສືພິມ ສຶກສາ-ກິລາ ຈະລາຍງານ ໃຫ້ບັນດາທ່ານຮັບຊາບ ເປັນແຕ່ລະໄລຍະ.
ຂໍຂອບໃຈການອຸປະຖຳການລາຍງານຂ່າວໂດຍ ບໍລິສັດເບຍລາວຈຳກັດ ແລະ ວິທະຍາໄລ ແສງສະຫວັນ.
ໂດຍ: ຄົນຂ້າງສະໜາມ